डिजिटल युगात वाचनाची सवय वाढवण्याचे आवाहन एम.आय.टी. कला, वाणिज्य व विज्ञान महाविद्यालयात ग्रंथपाल दिनानिमित्त विशेष व्याख्यान संपन्न

आळंदी : एम.आय.टी. कला, वाणिज्य आणि विज्ञान महाविद्यालय, आळंदी येथे ग्रंथपाल दिनाचे औचित्य साधून ग्रंथालय विभाग, स्पर्धा परीक्षा कक्ष आणि विज्ञान व संगणकशास्त्र विभाग यांच्या संयुक्त विद्यमाने “आजच्या डिजिटल वातावरणात वाचनाच्या सवयींची गरज” या विषयावर विशेष व्याख्यानाचे आयोजन करण्यात आले. ११ ऑगस्ट रोजी झालेल्या या कार्यक्रमास सर्व शाखांतील एकूण १९५ विद्यार्थ्यांची उपस्थिती लाभली. तसेच ११ व १२ ऑगस्ट या कालावधीत दोन दिवसीय पुस्तक प्रदर्शनाचेही आयोजन करण्यात आले होते.

व्याख्यानासाठी प्रमुख वक्ते म्हणून डॉ. राजेंद्र घावटे उपस्थित होते. डिजिटल विचलनाच्या वाढत्या प्रभावामध्ये वाचनाची सवय जोपासण्याचे महत्त्व त्यांनी विद्यार्थ्यांसमोर विशद केले. मुद्रित आणि डिजिटल वाचन यांचा समतोल साधून आकलनक्षमता व एकाग्रता वाढवण्यासाठी प्रभावी उपाययोजना त्यांनी यावेळी सुचवल्या. महाविद्यालयाचे ग्रंथपाल डॉ. राहुल बराथे यांनीही विद्यार्थ्यांना मार्गदर्शन करत वाचनाचे बौद्धिक व व्यक्तिमत्त्व विकासातील महत्त्व अधोरेखित केले.

हेही वाचा –  ‘चासकमान प्रकल्पातील धरणग्रस्तांच्या पुनर्वसनाचा प्रश्न सोडविणार’; मंत्री मकरंद जाधव-पाटील

कार्यक्रमादरम्यान महाविद्यालयातर्फे सर्वोत्कृष्ट वाचक शिक्षक पुरस्काराने डॉ. विकास म्हांदुळे यांना प्रथम, सचिन पोंडे यांना द्वितीय, तर डॉ. अमोल माने यांना तृतीय क्रमांकाने सन्मानित करण्यात आले. विद्यार्थी गटातून सर्वोत्कृष्ट वाचक पुरस्कार भालेकर घनश्याम (द्वितीय वर्ष बी.कॉम) यांना प्रथम, घोडके संजय (तृतीय वर्ष बी.एस्सी. सीडीएस) यांना द्वितीय, तर द्वितीय वर्ष बी.एस्सी. (सीएस) च्या विद्यार्थ्याला तृतीय क्रमांकाने प्रमुख पाहुण्यांच्या हस्ते गौरवण्यात आले.

या निमित्ताने आयोजित दोन दिवसीय पुस्तक प्रदर्शनात कथासंग्रह, कादंबऱ्या, कल्पनारम्य साहित्य, बेस्ट सेलर पुस्तके तसेच स्पर्धा परीक्षांसंबंधी पुस्तके विद्यार्थ्यांसाठी उपलब्ध करून देण्यात आली होती. या प्रदर्शनास तब्बल ५६७ विद्यार्थ्यांनी भेट दिली आणि अनेकांनी पुस्तकांची खरेदीही केली.

कार्यक्रमाच्या यशस्वी आयोजनासाठी डॉ. दीक्षा कदम (समन्वयक, स्पर्धा परीक्षा कक्ष), डॉ. राहुल बराथे (ग्रंथपाल), डॉ. संगीता बोर्डे (विभागप्रमुख, विज्ञान व संगणकशास्त्र विभाग), डॉ. सुनील महाजन (सहयोगी अधिष्ठाता, विद्यार्थी कल्याण), डॉ. अक्षदा कुलकर्णी (उपसंचालक) आणि डॉ. बी. बी. वाफारे (संचालक) यांच्यासह प्राध्यापक व ग्रंथालय कर्मचारी उपस्थित होते. या आयोजनासाठी सारिका पडवळ, श्री. आदेश तांबे आणि सुवर्णा साणप यांनी विशेष परिश्रम घेतले. आभार प्रदर्शनाच्या कार्यक्रमाची सांगता झाली.